**Erfaringsrapport fra ophold på Ilulissat Sygehus i juni 2015**

Først og fremmest vil jeg starte med at sige, at mit ophold på Ilulissat Sygehus var en kæmpe oplevelse, og hvis du overvejer det bare en lille smule så GØR DET! ☺

Jeg var heldig at få tildelt pladsen sammen med en veninde, og det var en rigtig god oplevelse, men man kan også sagtens tage af sted alene.

**Transport til og fra Ilulissat**

Man kommer til Ilulissat ved at flyve med Air Greenland til Kangerlussuaq (Søndre Strømfjord) og herfra videre med et propelfly (ikke for folk med flyskræk!) til Ilulissat by.

Jeg bookede flybilletter stort set lige efter, at jeg havde fået tildelt pladsen og fik flybilletterne til 7.400 kr.

Vi havde på forhånd fortalt regionslægen, hvornår vi landede, og der var derfor en portør klar i lufthavnen til at hente os og køre os til hospitalet.

**Klinikopholdet**

Hver dag startede med morgenkonference kl. 8, hvor de indlagte patienter og den foregående vagt blev gennemgået. Herefter var der morgenmøde med tolkene, hvorefter der var telefonkonsultation og tidsbestilling med tolkene i telefonen.

Hver dag var der én der gik stuegang, mens resten var i konsultationerne, hvor der ses patienter på samme måde som i almen praksis i Danmark.

Vi kunne selv fordele os på hhv. konsultationerne og stuegang, som vi ville. Vi var begge to færdige med 11. semester, og vi fik efter kort tid vores egne patienter. Der var fin mulighed for supervision ved behov.

Skadestuen ligger sammen med konsultationerne og er styret og bemandet af sygeplejersker. Der var rig mulighed for at se patienter i skadestuen også.

Om torsdagen er det operationsdag, hvor der blev udført små og store operationer. Der er en enkelt operationsstue, hvor der laves diverse operationer og kirurgiske aborter. De indgreb der kan klares i lokal anæstesi udføres i skadestue-rummet.

Vi blev hurtigt præsenteret for patienter med mange forskellige sygdomme, og jeg tror nærmest ikke, at der var noget speciale, som jeg ikke var nødt til at tænke på i løbet af den måned på sygehuset.

De indlagte patienter fejler også alt fra brækkede ankler, nydiagnosticeret diabetes, KOL i exacerbation til psykiatriske problemstillinger.

Især fyldte specialerne øre-næse-hals, dermatologi, venerologi og gynækologi meget.

Der er mange fødsler hver måned på sygehuset, og der er rig mulighed for at følges med jordemødrene.

Der er en psykiatrisk sygeplejerske, som tager sig af de ambulante psykiatriske patienter, hvor man også har mulighed for at være med.

Vi fik desuden mulighed for at tage med på hospitalsbesøg i en af de små bygder i nærheden (Ilimanaq), hvor der kun boede omkring 100 mennesker, og det kan helt klart anbefales, hvis det bliver en mulighed.

**Tøj**

Der er kittel og operationstøj på afdelingen til brug. Vi havde vores eget tøj på under kitlen alle dage på nær operationsdagene. Man kan låne træsko til brug på OP.

**Bolig**

Vi fik begge værelser på hospitalet med den smukkeste udsigt ud over isfjorden!

Værelserne har en seng, et skrivebord, et skab og fjernsyn og derudover er køkken, bad og toilet fælles. Man bor sammen op til 6 mennesker i alt. Det kan godt blive lidt trangt med badetider og plads i køkkenet, men for os var det anledning til en masse social hygge med fællesspisning, vandreture, udveksling af gode fritidsaktiviteter osv.

Der er både dyner, hovedpuder, sengelinned og håndklæder til rådighed.

Vi betalte 850 kr. for værelset i en måned. Hvis værelset er ledigt, så kan man spørge om lov til at blive boende, hvis man bliver og holder ferie, og så koster det 200 kr. pr. nat, som er væsentligt billigere end vandrehjem og hoteller!

**Mad og indkøbsmuligheder**

Der er flere supermarkeder i Ilulissat og der er stort udvalg. De fleste langtidsholdbare varer (shampoo, sodavand, slik, toiletting osv.) er kun lidt dyrere end i Danmark.

Derudover er det ret dyrt at købe mad i Grønland og især friske grøntsager er helt vildt dyrt (26 kr for en agurk og 45 kr. for et hvidkålshoved!). Hvis man kan klare sig med frysegrøntsager til aften og rugbrødsmad til frokost, så kan man dog sagtens klare sig igennem på et almindeligt SU budget.  
Det kan klart anbefales at købe ind på ”brættet”, hvor man kan få billig frisk fisk og prøve anderledes ting som sæl og hval.

Der er nogle få restauranter i byen og især Restaurant Ulo og Restaurant Mamartut kan anbefales (man skal helt sikkert prøve moskusokseburgeren på Marmartut ☺)

**Internet**

Er dyrt!! Man kan bruge wifi på hospitalet, men det rækker ikke op på værelserne. Vi købte et sim-kort med internet adgang, hvor vi så betalte pr. brugt Mbit. Jeg brugte ca. 1000 kr. på en måned. Det kan vist gøres lidt billigere ved at købe wifi. Det sælges alt sammen i Post og Tele i byen.

**Socialt**

Der var et virkelig godt socialt sammenhold blandt de ansatte på hospitalet. Vi blev inviteret med til fælles brunch, syklub, Skt. Hans aften, middage og ikke mindst happy hour hver fredag på Hotel Icefjord.

**Fritid**

Der er mange muligheder for at få tiden til at gå i fritiden:

* Vandreture: Der er tre afmærkede ruter som starter i byen og tager hhv. ca 1, 2,5 og 5 timer at gå i den smukkeste natur, jeg nogensinde har oplevet! Derudover kan man også tage på længere vandreruter til bygderne omkring Ilulissat.
* Udflugter: World of Greenland og andre turistbureauer arrangerer mange forskellige udflugter til Equi isbræ, indlandsisen, hvalsafari, midnatsejladser og meget mere. Det er alt sammen virkelig dyrt, men langt det meste er alle pengene værd! Det kan også anbefales at tage en weekendtur eller et par dage til Disko øen.
* Fitnesscenter: Der er mulighed for at bruge det lokale fitnesscenter to gange om ugen gratis, når man er ansat på hospitalet. Derudover kan man betale pr. gang.

**Budget**

Det er lidt dyrere at leve i Grønland end i Danmark og især er der ret opskruede priser for turist-ting. Langt det meste er dog alle pengene værd!

Jeg brugte 7.500 kr. på flybilletten, 850 kr. på bolig og ca. 3-4000 kr. på udflugter.

Rigtig god tur! ☺